Obsah
Zamerali sme sa na jadrovú energetiku USA
Jadrová energetika v USA bola obsahom májovej pracovnej cesty členov Občianskej informačnej komisie pri JE Jaslovské Bohunice.
Členovia OIK navštívili energetický inštitút NEI (Nuclear Energy Institute) vo Washingtone. Podľa predstaviteľov inštitútu, ktorý privítal slovenskú delegáciu, jadrová energetika USA má veľké zastúpenie pri výrobe elektrickej energie. Energetický inštitút NEI sa zaoberá posudzovaním jadrovej energie v štáte, ktorej primárnym a konštantným cieľom je, aby jadrové zariadenia boli bezpečné a ich bezpečnosť sa neustále vylepšovala. Desaťročia trvajúce záväzky v oblasti bezpečnosti sa odrážajú aj v prevádzkovaných jadrových reaktoroch, ktorých je v krajine 104. Podľa inštitútu NEI je vzhľadom na zvyšujúcu sa spotrebu elektrickej energie potrebná ďalšia výstavba nových jadrových elektrární aj po roku 2020. Prevádzková bezpečnosť je teda nevyhnutnou súčasťou každej budúcej výstavby jadrového zariadenia. Členovia OIK diskutovali so zástupcami inštitútu o spôsobe prevádzkovania jadrových elektrární v USA a SR a taktiež sa zaujímali o ukladanie rádioaktívnych odpadov z jadrových zdrojov. Americká strana kladne hodnotila aj slovenských prevádzkovateľov jadrových zariadení a vyzdvihla spôsob prevádzkovania ich zariadení.
Druhou nemenej významnou návštevou členov OIK bola Jadrová elektráreň Three Mile Island. Je to americká atómová elektráreň ležiaca na ostrove pri rieke Susquehanna pri meste Harrisburg. V nej sa odohrala najväčšia havária americkej atómovej elektrárne, pri ktorej sa čiastočne roztavil jadrový reaktor. Práve z tohto dôvodu bola návšteva OIK zameraná predovšetkým na havarijnú bezpečnosť a pripravenosť pri jadrovej udalosti. Členovia sa zaujímali o spôsob vyrozumenia, evakuáciu obyvateľstva a informovanie verejnosti v prípade potreby. Dôležitou súčasťou pracovnej cesty bolo aj stretnutie so zástupcami samosprávy, ktorá sa taktiež podieľa na havarijnej pripravenosti, do ktorej sú zahrnuté aj jednotlivé zložky obce.
Záverom môžeme konštatovať, že pracovná cesta bola pre všetkých prínosom, nakoľko sme si vymenili skúsenosti v oblasti jadrovej energie, ďalšieho budovania jadrových zdrojov či ukladania jadrových odpadov a havarijnej pripravenosti.
Posledná aktualizácia: 12. 4. 2018 09:34